**Steletovo nagrado za leto 2021 prejme dr. Mojca MarjAna Kovač, univ. dipl. um. zgod., konservatorska svetnica**

**Slovensko konservatorsko društvo podeljuje nagrado, konservatorski svetnici, dr. Mojci MarjAni Kovač za vrhunske dosežke, ki so pomemben prispevek k razvoju slovenske konservatorske stroke v Republiki Sloveniji.**

Umetnostna zgodovinarka, dr. Mojca MarjAna Kovač, konservatorska svetnica, spada med tiste konservatorke in konservatorje, ki so v svoji dolgoletni konservatorski praksi znali združevati delo na terenu s konservatorsko teorijo in uveljavitvijo slovenskega konservatorstva v širšem evropskem prostoru, kot tudi z znanstveno-raziskovalnim delom. O tem priča njen akademski naziv in številna predavanja na mednarodnih simpozijih. Obravnavo posameznih spomenikov je vedno razumela kot raziskovalni projekt, kar pomeni, da njeno konservatorsko delo temelji na poglobljenih raziskavah in da svoja strokovna spoznanja redno objavlja v domačih in tujih raziskovalnih in strokovnih glasilih. Številne spomeniškovarstvene akcije, ki jih je vodila, so prinašale nove ugotovitve in metodološke postopke, ki so se uveljavili pri podobnih postopkih prenove in prezentacije posameznih arhitekturnih spomenikov.

Navedeno potrjujejo spomeniškovarstvene akcije, izvedene pod njenim vodstvom, med katerimi velja posebej izpostaviti dolgotrajno in izjemno prenovo piranske stolne cerkve sv. Jurija, s številnimi tako arheološkimi kakor tudi stavbnimi raziskavami, ki jih je vrsto let uspešno vodila v obširno in celovito obnovo. Kot konservatorka na terenu ima sposobnost vključevanja širšega strokovnega diskurza, kar je v danem primeru dokazala z vzpostavitvijo mednarodne komisije, raziskave pa nadgradila z objavljenimi znanstvenimi razpravami in nenazadnje z disertacijo, ki je ta izjemen sakralni spomenik v umetnostnozgodovinskem okviru utemeljila kot pozno renesančni tip cerkve beneškega prostora z občutnim vplivom arhitekture znamenitega arhitekta Palladija.

Med uspešnejšimi in konservatorsko zahtevnejšimi velja izpostaviti odločitev o postavitvi novega pevskega kora in orgel v koprski stolnici. Orgle izvirajo iz koncertne dvorane Tonhalle v Zürichu. Stolnico Marijinega vnebovzetja stilno vrednotimo kot baročno dvoransko cerkev beneškega arhitekta Giorgia Massarija z ohranjenim gotskim pročeljem in z močnim vplivom beneške sakralne arhitekture. Kljub zahtevni nalogi je dr. Kovačeva znala s konservatorskega pogleda sprejeti premišljeno, a smelo odločitev za umestitev novega pevskega kora v koprsko baročno cerkev, ki se je izkazala za uglašeno rešitev med historično arhitekturo in sodobnim minimalističnim oblikovanjem, saj slednje poudarja veličastnost cerkvenega prostora.

Zasluga Steletove nagrajenke je tudi, da so bila dolgotrajna dela obnove koprske krstilnice sv. Janeza Krstnika, imenovane Rotunda Carmine, uspešno zaključena. Vsa strokovna odkritja, ki jih je prinesla obnova in prezentacija koprskega baptisterija, je dr. Kovačeva objavila v strokovni literaturi, kar priča o nagrajenkinem plodovitem znanstvenem delu in zavezanosti, da je konservatorske posege treba redno objavljati na znanstvenem nivoju.

Mojca MarjAna Kovač je med drugim vodila številna konservatorska dela na objektih meščanske arhitekture Pirana, kot tudi na sakralnih stavbah v mestu in zaledju. Odločitev o zgodovinsko izpričani svetli barvi fasade znane piranske beneške hiše temelji na preučenih virih, rezultatih raziskav in kontinuiteti pristopov pri obnovah fasad Tartinijevega trga v zadnjih treh desetletjih. Obnova beneške hiše je zadnja v nizu sodobnih prenov fasadnega plašča trga, nad katerimi je konservatorsko bdela nagrajenka.

Pomembna dosedanja usmerjenost konservatorke Mojce MarjAne Kovač je temeljila na interdisciplinarnem sodelovanju med strokami in sodelujočimi strokovnjaki, katerih temelj predstavlja raziskovalno delo. Z aktivnim vključevanjem v strokovne probleme in spoznavanjem ter predstavljanjem konservatorskega dela je objavila številne strokovne prispevke v *Varstvu spomenikov* kot tudi v *Zborniku za umetnostno zgodovino*. Svoje izkušnje in poglede na konservatorsko problematiko je pogosto predstavljala na strokovnih kongresih in seminarjih ter si tako pridobivala dodatne izkušnje, saj je predstavljala svoje delo in ga primerjala z delom drugih prepoznavnih strokovnjakov, kar ji je pomagalo, da se je lahko v odločilnih situacijah suvereno odločala o najprimernejših konservatorskih pristopih.

Dr. Mojca MarjAna Kovač je uspešna tako v vlogi terenske konservatorke kot v vlogi kabinetne znanstvenice in raziskovalke, ki se z neizmerno energijo in premišljenostjo loteva spomeniškovarstvenih akcij. Ob tem je sposobna aktivno vključevati predstavnike različnih strok in voditi strokovni diskurz, ki temelji na poglobljenem študijskem delu. S svojim pristopom dokazuje, da konservatorski poklic presega upravno-pravne norme in izpostavlja nujnost poglobljenega znanstvenega dela pri konservatorskih posegih.